१. जखन लक्ष्मणजी ई समाचार पेलनि जे श्री रामजी वनगमन करता त ओ बहुत व्याकुल भ' उदास मुँहे उठि दौड़लाह। शरीर काँपि रहल छन्हि, रोमांचित सेहो भ' रहल छन्हि, आँखि मे नोर भरि गेल छन्हि... प्रेम सँ अत्यन्त अधीर भ' ओ श्री रामजीक चरण पकड़ि लेलनि। हुनका किछु कहल नहि होइत छन्हि, बस ठाढ़े-ठाढ़ देखि रहल छथि। एना दीन भ' रहल छथि मानू जल सँ बाहर कयल मछरी दीन भ' रहल अछि। हृदय मे ई सोच अछि जे हे विधाता! कि होइवला अछि? कि हमरा सभक सबटा सुख आ पुण्य पूरा भ' गेल? हमरा श्री रघुनाथजी कि कहता? घर पर रखता या संग लय चलता?
 "हे तात! आगूक परिणाम नीक हेबाक आनन्द केँ हृदय मे बुझि अहाँ प्रेमवश अधीर जुनि होउ। जे लोक माता, पिता, गुरु और स्वामीक शिक्षा केँ स्वाभाविके माथा पर राखि ओकर पालन करैत अछि वैह टा जन्म केर सही लाभ पेलक से बुझू, अन्यथा एहि जगत मे जन्म व्यर्थहि बुझू।
 हे भाइ! हृदय मे ई जानि हमर सीख सुनू आर माता-पिताक चरणक सेवा करू। भरत आ शत्रुघ्न घर पर नहि छथि, महाराज वृद्ध छथि आर हुनका मोन मे हमरा लेल दुःख सेहो छन्हि। एहि अवस्था मे हम अहाँ केँ संग लेने वन जाय त अयोध्या सब तरहें अनाथ भ' जायत। गुरु, पिता, माता, प्रजा और परिवार सब पर दुःखक दुःसह भार आबि जायत। तेँ अहाँ एतहि रहू आर सब केँ सन्तोष दैत रहू। नहि त हे तात! बड़ा भारी दोष होयत।
 "हे नाथ! हम दास छी आर अहाँ स्वामी छी। तेँ अहाँ हमरा छोड़िये देब त हमर कोन वश चलत?
 हे स्वामी! अहाँ हमरा सीख त बड नीक देलहुँ अछि मुदा हमरा अपन कायरताक कारणे ई बात सब अगम (पहुँच के बाहर) लागल।
 शास्त्र आ नीति केँ त वैह श्रेष्ठ पुरुष अधिकारी अछि जे धीर अछि आर धर्म केर धुरी केँ धारण करयवला अछि। हम त प्रभु अहाँक स्नेह मे पलल एकटा छोट बच्चा टा छी। कतहु हंस सेहो कि मंदराचल या सुमेरु पर्वत केँ उठा सकैत अछि!
 हे नाथ! स्वभावहि सँ कहैत छी, अपने विश्वास करू। हम अहाँ केँ छोड़िकय गुरु, पिता, माता किनकहु नहि जनैत छियनि। जगत मे जहाँ धरि स्नेह केर सम्बन्ध, प्रेम और विश्वास अछि, जेकरा स्वयं वेद गेने अछि - हे स्वामी! हे दीनबन्धु! हे सबके हृदय के अन्दर के जनहिहार! हमर त ओ सब किछु केवल अहीं टा छी।
 ५. रघुकुल मे श्रेष्ठ श्री रामजीक वाणी सुनिकय लक्ष्मणजी आनन्दित भ' गेलाह। बड़का हानि दूर भ' गेलनि आ लाभ बड पैघ भेटि गेलनि। 